คลิปยิงฉลามดำ สั่ง 2 กรม ใช้กฎหมายทุกฉบับเอาผิดถึงที่สุด ทั้งคนล่า-เจ้าของเรือ
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.) กล่าวว่า ได้เห็นคลิปกรณีกลุ่มชายหลายคนใช้เรือสปีดโบ๊ทออกไปตกปลาในทะเล แล้วตกฉลามขึ้นมาและใช้อาวุธยิงฉลามที่ว่ายเข้ามาใกล้กับเรือจำนวนหลายนัด คาดว่า อยู่ในเขตน่านน้ำของจังหวัดกระบี่ ระหว่างเกาะพีพีกับเกาะห้า ยอมรับว่า รู้สึกเสียใจและโมโห รับไม่ได้กับสิ่งที่เกิดขึ้น ซึ่งวันนี้ประเทศไทยกำลังจะโดนสหรัฐแบน สินค้าประมงทุกชนิดอยู่เพราะเรามีอัตราการตายของสัตว์น้ำหายากมากขึ้นทุกวันๆ และคนจำพวกนี้เป็นคนที่ทำให้ประเทศไทยของเรามีปัญหา เป็นคนที่กำลังจะฆ่าระบบการประมงของประเทศไทยด้วยความเห็นแก่ตัว การยิงฉลาม 3 ตัวไม่ว่าจะด้วยเหตุผลใด แต่จากคลิปที่เห็นฉลามไม่ได้มาจู่โจม หรือมาจ้องทำร้าย ทั้งนี้ในฐานะรัฐมนตรีว่าการกระทรวงทรัพยากรธรรมชาติและสิ่งแวดล้อม จะใช้กฎหมายทุกฉบับที่อยู่ในอำนาจ ดำเนินคดีผู้ที่เกี่ยวข้องทุกคนที่อยู่บนเรือ รวมทั้งเจ้าของเรือ โดยจะดำเนินคดีให้ถึงที่สุด นายวราวุธ กล่าวว่า เบื้องต้นได้แจ้งกรมทรัพยากรทางทะเลและชายฝั่ง กับกรมอุทยานแห่งชาติ สัตว์ป่า และพันธุ์พืชแล้ว เพื่อให้ตรวจสอบว่าจุดที่เกิดเหตุ อยู่ในพื้นที่การดูแลของใคร จึงได้กำชับทั้ง 2 กรม ให้ลงไปดูแลเรื่องนี้และขอให้ตรวจสอบด้วยว่ามีกฎหมายฉบับใดสามารถดำเนินคดีกับผู้ที่เกี่ยวข้องทั้งหมดได้รวมถึงเจ้าของเรือ เช่น มีใบอนุญาตหรือไม่ เข้าพื้นที่โดยถูกต้องตามกฏหมายหรือไม่ และจะเร่งดำเนินการขึ้นบัญชีสัตว์ทะเลหายากอีกหลายชนิด เพื่ออนาคตที่มั่นคงของพี่น้องชาวประมงของไทยและปกป้องความอุดมสมบูรณ์ของทะเลไทยไว้ให้ลูกหลาน